Maatietopalvelu

Kyselyvastaus

**Asiakirjan tunnus:** KT993

**Päivämäärä**: 24.2.2025

**Julkisuus:** Julkinen

**Irak / Shiiamuslimien avioliitto Irakissa**

**Iraq / Marriage between Shia Muslims in Iraq**

Kysymykset

1. Miten Irakissa solmitaan avioliitto shiiamuslimien välillä?

Questions

1. How is marriage between Shia Muslims contracted in Iraq?

# Miten Irakissa solmitaan avioliitto shiiamuslimien välillä?

## Lainsäädäntö ja siviiliavioliitto

Yhdysvaltalaisen Wilson Center -ajatushautomon vuonna 2024 ilmestyneen artikkelin mukaan Irakissa tärkein avioliittoa säädellyt laki on ollut vuodesta 1959 lähtien henkilöoikeudellista asemaa säätelevä laki nro. 188[[1]](#footnote-1) (engl. Personal Status Law), jossa säädetään muslimien perheasioista.[[2]](#footnote-2) Heinrich Böll Stiftung -ajatushautomon artikkelissa kerrotaan, että Irak hyväksyi lain vuonna 1959, jolloin vanhat sharia-tuomioistuimet korvattiin hallituksen johtamilla tuomioistuimilla, jotka antoivat tuomioita uuden kodifioidun valtion lain perusteella.[[3]](#footnote-3) Koska islamissa ei ole yhtä ainoaa, yleismaailmallista sharia-lakia, lain laatijat (oikeusoppineet, perustuslakiasiantuntijat ja uskontotieteilijät) valikoivat, mikä sopi parhaiten Irakin nyky-yhteiskuntaan ja takasi naisille ja lapsille paremmat oikeudet ja suojan perheessä. Laki tukeutuu neljän sunnilahkon ja kaksitoistashiialaisuuden[[4]](#footnote-4) sharia-koulukuntiin.[[5]](#footnote-5) Heinrich Böll Stiftung -ajatushautomon artikkelin mukaan laki poisti mielivaltaisuuden perheaseman suhteen, yhdisti maan yhden hallintosäännön alle ja sovelsi samoja ja yhtäläisiä sääntöjä kaikkiin muslimiperheisiin. Vaikka laki perustuu uskonnollisiin lähteisiin, se on ajatushautomon mukaan yhdistelmä liberaaleimpia islamilaisia sääntöjä sekä joitakin poikkeamia.[[6]](#footnote-6)

Henkilöoikeudellista asemaa koskevan lain 7. artiklan 1. kohdan mukaan avioliitto voidaan solmia, jos henkilö on 18-vuotias ja ”järjissään” (engl. sane). 7. artiklan 2. kohdan mukaan tuomari voi solmia avioliiton myös, jos toisella puolisoista on mielenterveysongelmia, mutta avioliiton ei katsota aiheuttavan haittaa yhteiskunnalle ja sen katsotaan olevan parin edun mukaista.[[7]](#footnote-7)

Lain 8. artiklan mukaan tuomari voi sallia 15-vuotiaiden naimisiinmenon, jos tuomari katsoo 15-vuotiaan avioliittoon sopivaksi ja fyysisesti kykeneväksi ja jos avioliitolla on laillisen huoltajan suostumus. Lisäksi 8. artiklan 2. kohdassa todetaan, että tuomari voi sallia yli 15-vuotiaiden avioliiton, jos katsoo sen ”hätätapaukseksi” ja välttämättömäksi.[[8]](#footnote-8)

Lain 9. artiklassa todetaan, että sukulaiset tai kukaan kolmas osapuoli ei voi pakottaa ketään henkilöä, miestä tai naista, avioitumaan ilman tämän hyväksyntää. Pakkoavioliitot katsotaan lain mukaan mitätöidyiksi, jos niitä ei ole pantu fyysisesti täytäntöön.[[9]](#footnote-9)

Lain 3. artiklassa kielletään polygamia, ellei aviomies täytä tiettyjä ehtoja[[10]](#footnote-10).[[11]](#footnote-11)

Lain 6. artiklan mukaan avioliittosopimusta ei voida solmia ilman seuraavien ehtojen täyttymistä:

* avioliittotarjouksen tekemisen ja sen hyväksymisen tulee tapahtua saman tapaamisen aikana
* molempien osapuolten tulee kuunnella toistensa sanoja ja ymmärtää, mitä avioliitolla tarkoitetaan
* toisen osapuolen tulee hyväksyä tarjous
* kahden lainvoimaisen todistajan tulee todistaa avioliittosopimuksen tekeminen
* sopimus ei saa olla ehdollinen.[[12]](#footnote-12)

Avioliitto voidaan solmia myös kirjallisesti sulhasen poissa ollessa, jos morsian lukee avioliittotarjouksen ääneen todistajien läsnä ollessa ja todistajat todistavat hänen hyväksyneen avioliiton. Vaimo voi vaatia sopimuksen purkamista, jos aviomies ei täytä sopimuksen ehtoja.[[13]](#footnote-13)

Lain 10. artiklan mukaan avioliittosopimus on rekisteröitävä toimivaltaisen tuomioistuimen rekisteriin. Rekisteröimistä varten parin on toimitettava asiakirja, josta käy ilmi sopimuksen kahden osapuolen henkilöllisyys, heidän ikänsä, myötäjäisten suuruus ja todistus avioliiton oikeudellisten esteiden puuttumisesta. Tämän asiakirjan on oltava molempien sopimuspuolten allekirjoittama ja alueen tai kylän pormestarin (arab. Mukhtar) tai kahden muun alueella asuvan ”arvostetun henkilön” vahvistama. Asiakirjaa on lain mukaan täydennettävä lääkärinlausunnolla. Asiakirjan sisältö on merkittävä rekisteriin ja allekirjoitettava kirjallisesti tai peukalonjäljellä tuomarin läsnä ollessa. Allekirjoittamisen jälkeen tuomari vahvistaa avioliiton ja antaa puolisoille avioliittotodistuksen (arab. Hujja).[[14]](#footnote-14)

## Valtakirja-avioliitot

Irakin henkilöoikeudellista asemaa koskevan lain 4. ja 5. artiklassa sallitaan avioliiton solmiminen valtakirjalla.[[15]](#footnote-15)

Artiklan 4 mukaan avioliittosopimus syntyy, kun toinen osapuolista tekee avioliittotarjouksen oko suullisesti tai tavanomaisesti, ja toinen osapuolista hyväksyy sopimuksen itse tai hänen sijastaan toimivan henkilön (wakil[[16]](#footnote-16)) välityksellä.[[17]](#footnote-17)

Artiklan 5 mukaan avioliittosopimus on pätevä, jos molemmat osapuolet tai heidän sijastaan toimivat henkilöt täyttävät lainmukaiset edellytykset.[[18]](#footnote-18)

Saatavilla olevista lähteistä ei löytynyt tarkempia tietoja siitä, miten valtakirja-avioliiton solmiminen tämän tarkemmin toimii tai etenee.

Maahanmuuttoviraston maatietopalvelun kyselyvastauksessa 6.4.2017 viitataan anonyymin opiskelijan UKEssays.com-tietokantaan kirjoittamaan artikkeliin. Kyselyvastauksessa kirjoitetaan, että artikkelin mukaan irakilaiset naisaktivistit kritisoivat henkilöoikeudellista asemaa koskevaa lakia sen tultua voimaan ja vaativat siihen muutoksia mm. valtakirja-avioliittojen suhteen. Valtakirja-avioliitolla voidaan naisaktivistien mukaan sivuuttaa naisen oikeus antaa suostumuksensa liitolle ennen sen solmimista.[[19]](#footnote-19) Center of Arab Women for Training and Research -järjestön (CAWTAR) vuonna 2015 julkaisemassa arabinaisia ja lainsäädäntöä koskevassa raportissa kirjoitetaan valtakirja-avioliittojen voivan johtaa pakkoavioliittoihin.[[20]](#footnote-20)

## Uskonnolliset, väliaikaiset sekä lapsi- ja pakkoavioliitot

Tanskan kansallisen ID-keskuksen vuonna 2019 julkaiseman avioliittojen rekisteröimistä ja avioliittotodistusten saamista Irakissa käsittelevän raportin mukaan Irakissa toimitetaan siviiliavioliittojen lisäksi uskonnollisia hääseremonioita.[[21]](#footnote-21) Irakin henkilöoikeudellista asema säätelevän lain mukaan uskonnolliset avioliitot eivät ole oikeudellisesti päteviä.[[22]](#footnote-22) Monet parit solmivat avioliiton sekä siviilissä että uskonnollisesti. Tämä on Tanskan kansallisen ID-keskuksen mukaan erityisen yleistä shiiamuslimien kesken.[[23]](#footnote-23) Yhdysvaltain ulkoministeriön (USDOS) vuonna 2024 julkaiseman Irakin ihmisoikeustilannetta vuonna 2023 käsittelevän raportin mukaan lapsi- ja pakkoavioliittoja, mukaan lukien niin sanottuja väliaikaisia avioliittoja, esiintyy kaikkialla maassa.[[24]](#footnote-24)

Irakin korkeimman shiialaisoppineen Al-Sayyid Ali Al-Husseini Al-Sistanin toimiston verkkosivuilla kirjoitetaan, että shiialaisuuden mukaan islamilaisessa laissa on kahdenlaisia avioliittoja: pysyviä ja väliaikaisia. Pysyvä avioliitto tarkoittaa avioliittoa, jolle ei ole määritelty tiettyä kestoa. Tämän avioliiton vaimo tunnetaan nimellä ”pysyvä vaimo”. Väliaikainen avioliitto tarkoittaa avioliittoa, jossa avioliitto on määräaikainen. Väliaikaisessa avioliitossa olevaa vaimoa kutsutaan ”väliaikaiseksi vaimoksi”.[[25]](#footnote-25)

Pysyvän avioliiton solmimisen kaava on seuraava:

Nainen sanoo miehelle ”*Zawwaj-tuka nafsi bi mahrin qadruhu x*” eli *”annan itseni sinulle avioliittoon myötäjäisiä vastaan, joka on x”* [jossa ”x” tarkoittaa tulevan vaimon mainitsemaa myötäjäissummaa tai määrää (arab. mahr)]. Mies sanoo välittömästi: *”Qabiltut tazweej”* eli *”Hyväksyn avioliiton”*.[[26]](#footnote-26)

Kaava väliaikaisen avioliiton solmimiseksi on seuraava:

Nainen sanoo miehelle: *”Zawwaj-tuka nafsi bi mahrin qadruhu (x) li muddati (x)”* eli *”Annan itseni sinulle avioliittoon (x):n myötäjäistä vastaan ajaksi (x)”* [jossa ensimmäinen x tarkoittaa sovittua ”mahr”-summaa tai määrää ja toinen x sovittua aikaa]. Mies sanoo välittömästi: *”Qabiltut tazweej”* eli *”Hyväksyn avioliiton”*.[[27]](#footnote-27)

Parin on sallittua lausua avioliittosopimuksen kaava itse tai nimetä edustajat, jotka lausuvat sen heidän puolestaan. Todistajien läsnäolo ei ole edellytys avioliiton solmimiselle eikä uskonnollisen johtajan läsnäolo ole edellytys avioliiton pätevyydelle.[[28]](#footnote-28)

Al-Sistanin verkkosivujen mukaan, jos nainen on naimisiin mennessään neitsyt, hänen on saatava isänsä tai isänpuoleisen isoisänsä suostumus, jos hän ei ole ”itsenäinen”. On kuitenkin suositeltavaa pyytää isän tai isänpuoleisen isoisän suostumusta, vaikka nainen olisikin ”itsenäinen”. Isän tai isänpuoleisen isoisän suostumusta avioliittoon ei tarvita silloin, kun nainen on neitsyt, täysi-ikäinen ja ”järkevä”, jos em. miespuoliset sukulaiset vetäytyvät osallisuudesta hänen avioliittoonsa tai jos heidän suostumustaan ei ole mahdollista saada heidän poissaolonsa vuoksi. Em. miespuolisilla sukulaisilla ei myöskään ole oikeutta estää naista menemästä naimisiin sekä sharian että yleisen käytännön kannalta katsottuna vertaisensa (tai: veroisensa) henkilön kanssa, ts. tällöin heidän suostumustaan avioliittoon ei tarvita. Näissä tapauksissa naisen on sallittua mennä naimisiin, jos hän tarvitsee avioliittoa. Jos nainen ei ole neitsyt, koska on ollut aikaisemmin naimisissa, isän tai isänpuoleisen isoisän suostumusta ei tarvita. Jos nainen ei ole neitsyt ”haureuden” vuoksi tai muusta ”ei-hyväksytystä”, syystä, suostumus vaaditaan.[[29]](#footnote-29)

Associated Press -uutissivuston (AP) mukaan kaksitoistashiialaisuuden koulukunnan mukaan, jota monet Irakin shiiaislamilaiset uskonnolliset viranomaiset noudattavat, tytöt voivat mennä naimisiin 9-vuotiaina ja pojat 15-vuotiaina.[[30]](#footnote-30)

Wilson Center -ajatushautomon mukaan shiialaisuudessa sallittu niin sanottu väliaikainen avioliitto tai ”nautintoavioliitto” (mut'a-avioliitto[[31]](#footnote-31)) voi teoriassa kestää yhdestä tunnista useisiin vuosiin.[[32]](#footnote-32) Useiden lähteiden mukaan mut’a-avioliitot ovat prostituution muoto ja mahdollistavat naisten ja tyttöjen seksuaalisen hyväksikäytön.[[33]](#footnote-33) Uskonnolliset johtajat vihkivät näitä avioliittoja, eikä niitä rekisteröidä laillisesti. Mut'a-avioliitossa nainen saa myötäjäiset, mutta hänellä on paljon vähemmän oikeuksia kuin virallisessa avioliitossa. Mut'a-avioliittoja ei tunnusteta henkilöoikeudellista asemaa käsittelevässä laissa, mutta ne ovat Wilson Centerin artikkelin mukaan lisääntyneet vuoden 2003 jälkeen, kun miehet ovat käyttäneet hyväkseen sotien, sisäisten konfliktien ja siirtolaisuuden vuoksi köyhtyneitä ja epätoivoisesti varoja tarvitsevia naisia.[[34]](#footnote-34)

Kansainvälinen ihmisoikeusjärjestö Human Rights Watch (HRW) julkaisi maaliskuussa 2024 raportin, jonka mukaan Irakissa solmitaan edelleen siviilisäätytuomioistuimen ulkopuolella solmittuja avioliittoja. Nämä avioliitot solmitaan uskonnollisten johtajien toimesta, ja ne hyväksytään kulttuurisesti päteviksi avioliitoiksi. Ne ovat kuitenkin oikeudellisesti päteviä vasta, kun ne on rekisteröity henkilötuomioistuimessa ja parille on myönnetty siviiliavioliittosopimus.[[35]](#footnote-35) Maahanmuuttoviraston maatietopalvelun kyselyvastauksessa 5.1.2017 viitataan USAIDin vuonna 2014 julkaisemaan raporttiin, jonka mukaan moni irakilainen pari käy vain sheikin tai imaamin luona vihittävänä. Vaikka valtio ei tunnusta avioliittoa lailliseksi, jos naimisiin on menty vain heimo- tai uskonnollisen auktoriteetin edessä, sharia-lain mukaisia rekisteröimättömiä avioliittoja pidetään uskonnollisesti pätevinä, minkä vuoksi ne ovat yhteisön laajasti hyväksymiä. Uskonnolliset avioliitot eivät takaa puolisoille oikeuksia ja suojaa esimerkiksi avioerotilanteessa.[[36]](#footnote-36) YK:n vuonna 2021 julkaiseman Irakia käsittelevän raportin mukaan 33,9 % avioliitoista Irakissa solmittiin tuomioistuinten ulkopuolella. Näistä 22 %:ssa toinen osapuoli oli alle 14-vuotias tyttö.[[37]](#footnote-37)

HRW:n mukaan ihmiset solmivat rekisteröimättömiä avioliittoja kiertääkseen henkilöoikeudellista asemaa säätelevän lain asettamia vaatimuksia avioliitolle eli erityisesti lapsiavioliittoja, pakkoavioliittoja ja moniavioisuutta koskevia rajoituksia.[[38]](#footnote-38) Kansainvälisen lapsiavioliittojen lakkauttamiseen pyrkivän Girls Not Brides -järjestön verkkosivujen mukaan 28 % irakilaisista tytöistä menee naimisiin alle 18-vuotiaana ja 7 % alle 15-vuotiaana.[[39]](#footnote-39)

USDOSin raportin mukaan huolimatta siitä, että Irakin laki kriminalisoi pakkoavioliitot, se ei automaattisesti mitätöinyt toteutuneita pakkoavioliittoja. Raportin mukaan Irakin hallitus ei tiettävästi juurikaan pyrkinyt panemaan lain tuomaa kieltoa täytäntöön.[[40]](#footnote-40) Myöskään yhdysvaltalaisen sukupuolittunutta väkivaltaa kokeneille maahanmuuttajille tukea tarjoavan Tahirih Justice Center -järjestön mukaan pakkoavioliittolakeja ei useinkaan panna Irakissa täytäntöön. Tuomarit saattavat laiminlyödä velvollisuutensa varmistaa, että nainen suostuu avioliittoon vapaaehtoisesti, jos hänen vanhempansa ovat mukana. Lisäksi naiset saattavat pelätä pakkoavioliittotilanteessa ilmaantumista oikeuden eteen ja valituksen tekemistä perheenjäseniään vastaan.[[41]](#footnote-41) Australian ulkoasiain- ja kauppaministeriön (DFAT) julkaiseman Irakia käsittelevän raportin mukaan kieltäytyminen avioliitosta perheen valitseman miehen kanssa on yksi syy kunniarikoksille.[[42]](#footnote-42)

Useat lähteet raportoivat fasliya-käytännön, jossa naisilla ja tytöillä tehdään vaihtokauppaa heimokiistojen ratkaisemiseksi, esim. korvaukseksi aiheutetusta loukkaantumisesta tai kuolemasta, jatkuvan Irakissa.[[43]](#footnote-43) DFATin raportin mukaan toinen perinteinen käytäntö, joka tunnetaan nimellä nahwa, sallii miespuolisen sukulaisen kieltää naisen naimisiinmenon perheen tai heimon ulkopuolisen henkilön kanssa.[[44]](#footnote-44)

Irakin henkilöoikeudellista asemaa säätelevässä laissa ei ole säädöstä, joka määräisi rangaistuksia sellaisille henkilöille, jotka solmivat avioliittoja tuomioistuimen ulkopuolella edes silloin, kun tällaiset avioliitot ovat lain vastaisia (esim. lapsiavioliitot). Tämä antaa HRW:n mukaan uskonnollisille johtajille mahdollisuuden rikkoa Irakin lakia ilman rangaistuksia. Uskonnollisia johtajia vastaan on mahdollista nostaa syyte Irakin rikoslain 240. artiklan nojalla, joka määrittää rangaistuksen kaikille sellaisille henkilöille, jotka rikkovat valtion virallisen elimen antamaa määräystä. Kyseistä säädöstä ei HRW:n mukaan ole koskaan sovellettu. [[45]](#footnote-45)

HRW:n raportin mukaan Irakin tuomioistuimet laillistivat vuoden 2023 tammikuun ja lokakuun välillä 37 727 tuomioistuinten ulkopuolella solmittua avioliittoa.[[46]](#footnote-46) Uskonnollisen avioliiton laillistaminen on byrokraattista ja joissain tapauksissa kallista, mutta suhteellisen yksinkertaista, jos pariskunta on halukas rekisteröimään avioliittonsa. Parin on ensin nostettava ratifiointikanne (engl. a ratifying lawsuit) henkilöoikeudellisessa tuomioistuimessa, esitettävä yhtenäistetyt kansalliset henkilökorttinsa (tai vaihtoehtoisesti siviilisäätytodistus, Irakin kansalaisuustodistus ja asumiskortti), uskonnollinen avioliittosopimus, kaksi avioliiton todistajaa sekä aviomiehen ja vaimon valokuvat. Tämän jälkeen aviopuolisoiden tekemä kanne siirretään tutkintatuomioistuimen käsiteltäväksi. Henkilöoikeudellista asemaa koskeva laki tuomitsee aviomiehen syylliseksi rekisteröimättömästä avioliitosta ja esittää hänet tekijänä ja vaimon todistajana. Jos avioliitto on solmittu 1. tammikuuta 2008 annetun armahduslain jälkeen, aviopari ohjataan vähäisiä rikoksia käsittelevään tuomioistuimeen. Tuomioistuin määrää aviomiehen maksamaan 500 Irakin dinaarin nimellisen sakon (0,38 Yhdysvaltain dollaria) ja lähettää pariskunnan takaisin henkilöoikeudelliseen tuomioistuimeen, missä avioliittosopimus vahvistetaan tai tehdään uusi sopimus.[[47]](#footnote-47) Henkilöoikeudellisen tuomioistuimen tuomareita on HRW:n mukaan ohjeistettu olemaan langettamatta henkilöoikeudellista asemaa koskevan lain mukaisia vankeusrangaistuksia aviomiehille epävirallisen avioliiton solmimisesta.[[48]](#footnote-48)

Uskonnollisen avioliiton laillistaminen on HRW:n mukaan huomattavasti monimutkaisempaa tilanteissa, joissa ennen laillistamisprosessin aloittamista on tapahtunut avioero, kuolema, katoaminen tai avioliiton kieltäminen. Tämä koskee erityisesti tapauksia, joissa siviilioikeudelliset asiakirjat puuttuvat tai jos jompikumpi puolisoista ei pysty esittämään todisteita avioliiton solmimisesta (esimerkiksi jos uskonnollinen sopimus on ollut suullinen tai jos se on kadonnut). Laillistamismenettelyn kustannukset, mukaan lukien asianajajien palkkiot, sakot, kuljetusmaksut ja lahjukset, muodostavat lisäesteen pienituloisille perheille.[[49]](#footnote-49) Joissain tapauksissa aviomies voi kieltäytyä laillistamasta avioliittoa välttääkseen avioeron yhteydessä maksettavan puolison elatusavun. [[50]](#footnote-50)

## Vuoden 2025 lakiuudistus

AP:n mukaan Irakin parlamentti hyväksyi tammikuussa 2025 vuoden 1959 henkilöoikeudellista asemaa säätelevään lakiin muutoksen, joka antaa islamilaisille tuomioistuimille enemmän toimivaltaa perheasioissa, kuten avioliitossa, avioerossa ja perintöasioissa.[[51]](#footnote-51) AP uutisoi helmikuussa 2025, että lain toimeenpano on toistaiseksi keskeytetty Irakin ylimmän tuomioistuimen toimesta.[[52]](#footnote-52)

HRW toteaa 16.1.2025 julkaistussa artikkelissa, että muutoksen hyväksymisellä on tuhoisia vaikutuksia naisten ja tyttöjen kansainvälisessä oikeudessa taattuihin oikeuksiin, ja se heikentää Irakin lainsäädännön mukaista tasa-arvon periaatetta poistamalla naisten suojan avioeron ja perinnön osalta. [[53]](#footnote-53) AP:n mukaan lakimuutoksen myötä uskonnolliset tuomioistuimet saisivat säätää avioliiton ikärajasta, mikä tarkoittaisi lapsiavioliittojen laillistamista.[[54]](#footnote-54) Muutosluonnoksella laillistetaan myös rekisteröimättömät avioliitot, joita solmitaan uskonnollisten johtajien toimesta, mutta joita ei rekisteröidä henkilöoikeustuomioistuimissa, ja jotka ovat olleet henkilöoikeudellista asemaa säätelevän lain mukaan laittomia. Muutoksella poistetaan myös rikosoikeudelliset rangaistukset miehiltä, jotka solmivat tällaisia avioliittoja. Uskonnolliset johtajat saisivat tuomioistuinten sijasta oikeuden virallisesti hyväksyä avioliitot.[[55]](#footnote-55)

Irakin ylin tuomioistuin keskeytti 4.2.2025 maan parlamentin tammikuussa hyväksymien kolmen kiistanalaisen lakiesityksen täytäntöönpanon, ml. muutokset henkilöoikeudellista asemaa säätelevään lakiin. AP:n mukaan useat parlamentin jäsenet valittivat lakeja koskeneen äänestysprosessin olleen laiton. Parlamentin eri ryhmien kannattamasta kolmesta eri lakiehdotuksesta äänestettiin samanaikaisesti yhdessä sen sijaan, että niistä olisi jokaisesta äänestetty erikseen. Irakin korkein oikeus antoi määräyksen keskeyttää lakien täytäntöönpanon, kunnes asia on ratkaistu.[[56]](#footnote-56)

## Lähteet

AP (Associated Press)

 5.2.2025. *Iraq’s top court suspends new legislation that activists say undermines women’s rights.* <https://apnews.com/article/iraq-court-suspends-laws-child-marriage-d0c47a8afa05a800cefd4d689a08087e> (käyty 11.2.2025).

21.1.2025. *Iraqi lawmakers pass a bill that critics say legalizes child marriage.* <https://apnews.com/article/iraq-child-marriage-law-1566334b53e15c3c456b0ffa94d03c1f> (käyty 11.2.2025).

Australia DFAT (Department of Foreign Affairs and Trade) 01/2023*. DFAT Country Information Report Iraq.* <https://www.dfat.gov.au/sites/default/files/country-information-report-iraq.pdf> (käyty 24.2.2025).

BBC (British Broadcast Corporation) 4.10.2019. *The teenager married too many times to count.* <https://www.bbc.co.uk/news/extra/iuKTEGjKgS/teenage_iraq_brides> (käyty 20.2.2025).

CAWTAR (Center of Arab Women for Training and Research) 2015. *Arab Women and Legislations.* <https://www.cawtarclearinghouse.org/storage/5089/Rapport-legislation--eng.pdf> (käyty 11.2.2025).

Danish National ID Centre 1.7.2019. *Iraq: Marriage registration and the issuance of marriage certificates.* <https://lifos.migrationsverket.se/dokument?documentAttachmentId=47334> (käyty 12.2.2025).

France24 18.4.2019. *In Iraq, tribal traditions rob women, girls of rights.* <https://www.france24.com/en/20190418-iraq-tribal-traditions-rob-women-girls-rights> (käyty 24.2.2025).

Girls Not Brides [päiväämätön]. *Iraq.* <https://www.girlsnotbrides.org/learning-resources/child-marriage-atlas/regions-and-countries/iraq/> (käyty 19.2.2025).

GOV.UK 19.7.2024. *Iraq: Knowledge Base profile.* <https://www.gov.uk/government/publications/iraq-knowledge-base-profile/iraq-knowledge-base-profile> (käyty 12.2.2025).

Heinrich Böll Stiftung 3.3.2014. *Iraqi Women and the National Personal Status Law - Statehood* & Participation. <https://lb.boell.org/en/2014/03/03/iraqi-women-and-national-personal-status-law-statehood-participation> (käyty 11.2.2025).

HRW (Human Rights Watch)

16.1.2025. *World Report 2025 – Iraq.* <https://www.hrw.org/world-report/2025/country-chapters/iraq> (käyty 11.2.2025).

3.3.2024a. *“My Marriage was Mistake after Mistake” The Impact of Unregistered Marriages on Women’s and Children’s Rights in* Iraq. Summary. <https://www.hrw.org/report/2024/03/03/my-marriage-was-mistake-after-mistake/impact-unregistered-marriages-womens-and> (käyty 24.2.2025).

3.3.2024b. *“My Marriage was Mistake after Mistake” The Impact of Unregistered Marriages on Women’s and Children’s Rights in Iraq.* <https://www.hrw.org/sites/default/files/media_2024/03/iraq0324%20web.pdf> (käyty 11.2.2025).

Iraq Kurdistan Region 2008. *Act No. 15 of 2008. The Act to Implement the Amended Law no. (188) of the year 1959; Personal Status Law, in Iraq Kurdistan Region.* [https://govkrd.b-cdn.net/OtherEntities/High%20Council%20of%20Women%20Affairs/English/Publications/Laws/1.%20Act%20No.%2015%20of%202008%20The%20Act%20to%20Implement%20the%20Amended%20no%20188%20of%201959\_%20Personal%20Status%20Law,%20in%20Kurdistan%20Region%20of%20Iraq.pdf](https://govkrd.b-cdn.net/OtherEntities/High%20Council%20of%20Women%20Affairs/English/Publications/Laws/1.%20Act%20No.%2015%20of%202008%20The%20Act%20to%20Implement%20the%20Amended%20no%20188%20of%201959_%20Personal%20Status%20Law%2C%20in%20Kurdistan%20Region%20of%20Iraq.pdf) (käyty 19.2.2025).

Maahanmuuttovirasto / Maatietopalvelu

6.4.2017. *Irak / Valtakirja-avioliitot* [kyselyvastaus]. Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/229ed2bf-1fe6-4905-9544-f97452cffcc0> (käyty 11.2.2025).

5.1.2017. *Irak / avioliitto, naimisiinmeno, päätösvalta perheessä* [kyselyvastaus]. Saatavilla Tellus-maatietokannassa. <https://maatieto.migri.fi/base/2724d19a-5460-485d-bff8-6cd8f75f86d5/countryDocument/ee989a32-5f9f-43fe-8d4c-35a92ccbd256> (käyty 12.2.2025).

The Official Website of the Office of his Eminence Al-Sayyid Ali Al-Husseini Al-Sistani [päiväämätön]. *Marriage » General Rules.* <https://www.sistani.org/english/book/46/2062/> (käyty 20.2.2025).

Oxford Reference [päiväämätön]. *Wakil.* <https://www.oxfordreference.com/display/10.1093/oi/authority.20110803120356854> (käyty 19.2.2025).

Raseef22 8.9.2016. *In Iraq, Women are Offered as Tributes to Settle Tribal Vendettas.* <https://raseef22.net/english/article/1067075-fasliya-marriage-iraq-girls-peace> (käyty 24.2.2025).

The Republic of Iraq 30.12.1959. *Personal Status Law and Its Amendments (1959).* Saatavilla: <https://www.peacewomen.org/sites/default/files/lawref_iraqpersonalstatuslaw1959_aba_0.pdf> (käyty 11.2.2025).

Simaet Bhatha 28.2.2024. *Marriage Contract Outside Courts.* <https://www.simaetbhatha.com/hc/en-us/articles/4414518696599-Marriage-Contract-Outside-Courts> (käyty 21.2.2025).

Tahirir Justice Center – Forced Marriage Initiative [päiväämätön]. *Forced Marriage Overseas: Iraq.* <https://preventforcedmarriage.org/forced-marriage-overseas-iraq/> (käyty 19.2.2025).

United Nations in Iraq 2021. *Iraq Common Country Analysis.* <https://urly.fi/3Lss> (käyty 18.2.2025).

USDOS (United States Department of State) 23.4.2024. *2023 Country Reports on Human Rights Practices: Iraq.* <https://www.state.gov/reports/2023-country-reports-on-human-rights-practices/iraq/> (käyty 11.2.2025).

Wilson Center 22.8.2024. *Amendment to Personal Status Law: A Blow to Iraqi Women & Society.* <https://www.wilsoncenter.org/blog-post/amendment-personal-status-law-blow-iraqi-women-society> (käyty 18.2.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Irakin Kurdistanissa on vuodesta 2008 lähtien ollut voimassa oma henkilöoikeudellista asemaa säätelevä laki (Iraq Kurdistan Region 2008). [↑](#footnote-ref-1)
2. Wilson Center 22.8.2024. [↑](#footnote-ref-2)
3. Heinrich Böll Stiftung 3.3.2014. [↑](#footnote-ref-3)
4. Kaksitoistashiialaisuus = Jafari-koulukunta. [↑](#footnote-ref-4)
5. Wilson Center 22.8.2024. [↑](#footnote-ref-5)
6. Heinrich Böll Stiftung 3.3.2014. [↑](#footnote-ref-6)
7. The Republic of Iraq 30.12.1959, artikla 7. [↑](#footnote-ref-7)
8. The Republic of Iraq 30.12.1959, artikla 8. [↑](#footnote-ref-8)
9. The Republic of Iraq 30.12.1959, artikla 9. [↑](#footnote-ref-9)
10. Aviomiehellä on oltava taloudelliset valmiudet useamman vaimon elättämiseen ja perusteltu syy (engl. legitimate interest). [↑](#footnote-ref-10)
11. The Republic of Iraq 30.12.1959, artikla 3. [↑](#footnote-ref-11)
12. The Republic of Iraq 30.12.1959, artikla 6. [↑](#footnote-ref-12)
13. The Republic of Iraq 30.12.1959, artikla 6. [↑](#footnote-ref-13)
14. The Republic of Iraq 30.12.1959, artikla 10. [↑](#footnote-ref-14)
15. The Republic of Iraq 30.12.1959, artiklat 4 ja 5. [↑](#footnote-ref-15)
16. Islamilaisessa laissa asianmukaisesti valtuutettu edustaja, joka toimii päämiehen puolesta oikeudellisissa asioissa, kuten avioliittoa solmittaessa tai liiketoimintaa harjoitettaessa (Oxford Reference [päiväämätön]). [↑](#footnote-ref-16)
17. The Republic of Iraq 30.12.1959, artikla 4. [↑](#footnote-ref-17)
18. The Republic of Iraq 30.12.1959, artikla 5. [↑](#footnote-ref-18)
19. Maahanmuuttovirasto / Maatietopalvelu 6.4.2017. Saatavilla Tellus maatietokannassa. Maatietopalvelun käyttämä alkuperäinen lähde (UKEssays 23.3.2015) ei saatavilla. [↑](#footnote-ref-19)
20. CAWTAR 2015, s. 74. [↑](#footnote-ref-20)
21. Danish National ID Centre 1.7.2019, s. 2–3. [↑](#footnote-ref-21)
22. The Republic of Iraq 30.12.1959, artikla 3. [↑](#footnote-ref-22)
23. Danish National ID Centre 1.7.2019, s. 2–3. [↑](#footnote-ref-23)
24. USDOS 23.4.2024, s. 67. [↑](#footnote-ref-24)
25. The Official Website of the Office of his Eminence Al-Sayyid Ali Al-Husseini Al-Sistani [päiväämätön]. [↑](#footnote-ref-25)
26. The Official Website of the Office of his Eminence Al-Sayyid Ali Al-Husseini Al-Sistani [päiväämätön]. [↑](#footnote-ref-26)
27. The Official Website of the Office of his Eminence Al-Sayyid Ali Al-Husseini Al-Sistani [päiväämätön]. [↑](#footnote-ref-27)
28. The Official Website of the Office of his Eminence Al-Sayyid Ali Al-Husseini Al-Sistani [päiväämätön]. [↑](#footnote-ref-28)
29. The Official Website of the Office of his Eminence Al-Sayyid Ali Al-Husseini Al-Sistani [päiväämätön]. [↑](#footnote-ref-29)
30. AP 21.1.2025. [↑](#footnote-ref-30)
31. Kirjoitusasu myös mutah, mut’ah. [↑](#footnote-ref-31)
32. Wilson Center 22.8.2024. [↑](#footnote-ref-32)
33. BBC 4.10.2019; Wilson Center 22.8.2024. [↑](#footnote-ref-33)
34. Wilson Center 22.8.2024. [↑](#footnote-ref-34)
35. HRW 3.3.2024a. [↑](#footnote-ref-35)
36. Maahanmuuttovirasto / Maatietopalvelu 5.1.2017. Saatavilla Tellus maatietokannassa. Maatietopalvelun käyttämä alkuperäinen lähde (USAID 03/2014) ei saatavilla. [↑](#footnote-ref-36)
37. United Nations in Iraq 2021, s. 18. [↑](#footnote-ref-37)
38. HRW 3.3.2024a. [↑](#footnote-ref-38)
39. Girls Not Brides [päiväämätön]. [↑](#footnote-ref-39)
40. USDOS 23.4.2024, s. 67. [↑](#footnote-ref-40)
41. Tahirir Justice Center – Forced Marriage Initiative [päiväämätön]. [↑](#footnote-ref-41)
42. Australia DFAT 01/2023, s. 30. [↑](#footnote-ref-42)
43. France24 18.4.2019; Raseef22 8.9.2016. [↑](#footnote-ref-43)
44. Australia DFAT 01/2023, s. 30. [↑](#footnote-ref-44)
45. HRW 3.3.2024a. [↑](#footnote-ref-45)
46. HRW 3.3.2024b, s. 1. [↑](#footnote-ref-46)
47. HRW 3.3.2024b, s. 13–14; Simaet Bhatha 28.2.2024. [↑](#footnote-ref-47)
48. HRW 3.3.2024b, s. 13–14. [↑](#footnote-ref-48)
49. HRW 3.3.2024b, s. 13–14. [↑](#footnote-ref-49)
50. HRW 3.3.2024a. [↑](#footnote-ref-50)
51. AP 21.1.2025. [↑](#footnote-ref-51)
52. AP 5.2.2025. [↑](#footnote-ref-52)
53. HRW 16.1.2025; [↑](#footnote-ref-53)
54. AP 21.1.2025. [↑](#footnote-ref-54)
55. HRW 16.1.2025. [↑](#footnote-ref-55)
56. AP 5.2.2025. [↑](#footnote-ref-56)